Myura Cora

**Myura Cora** (a̱lyem Ja̱pan: 三浦樗良, 23 Zwat Tswuon 1729 &ndash; 4 Zwat A̱kubunyiung 1780) ku yet a̱tyubwom a̱bwom-a̱nwuat Ja̱pan wa a̱ ku laai a̱ si̱ shi ma̱ a̱keang Ise, mi̱ Prufekco Mie di̱ Provin Shima ma̱ a̱byin a̱ka̱wa̱tyia̱ a̱sa̱khwot nang á̱ ngyei Honshu a̱ni, ma̱ a̱byin Ja̱pan. A̱ ku cyet a̱ nat a̱mgba̱m nfam a̱byin ka a̱ si̱ bwoi bubwom-a̱nwuat a̱wot a̱ si̱ bu beang di̱ kwak a̱guguut shi̱ri̱p Matsuo Bashō wu a̱son mi̱ ce ndyia̱ sa̱ncuri swak ma̱ng a̱ni̱nai hu.

## Da̱won
Cora ku laai a̱ si̱ shi mi̱ provin Shima ma̱ng a̱nietkhwop a̱nap nggu wu ma̱ng a̱shushyuo a̱sam nggu wu. A̱tyia̱ nggu wu ku kai kyangbwak hu a̱ ghwon di̱n jen da̱won Myura, huhwa a̱yang nggu wu si̱ kyiak kpa̱t kyangbwak hu a̱pyia̱ nggu. A̱ si̱ bu nyeang bah a̱ si̱ ba̱ng mman nggu na ma̱ng a̱pyia̱ nggu. Cora ku nyia̱ fang hu a̱mali kya nang nggwon. Ma̱nang ba̱ ku yet á̱kpa̱ndang swat bya ma̱ng ma Taniguci ka a̱ni, Cora si̱ nyia̱ kpa̱ndang ma̱ng Yosa Buson ba̱ si̱ shyia̱ kpa̱mkpaan ma̱ng á̱ghyang ba̱t. Ba̱ ku myim jen ji nang Buson ku bai ndyia̱ 20 a̱ni, a̱wot ba̱ si̱si̱ cat Matsuo Bashō ma̱ng Kobayashi Issa.

## Tat-a̱ghyi ma̱ng kwi
Mami ati̱kut a̱ghyang mi̱ lyui di̱njen-di̱njen nang á̱ ngyei *Early Modern Japan* a̱ni, Cheryl Crowley ku lyuut, "Cora . . . ku fang ma̱ng mman ta̱m Bakurin, a̱ yet a̱kwak-a̱son a̱lifang Bashō a̱bakeang a̱ni. Cora ku shyia̱ ya a̱son nang a̱gwak haikai a̱ si̱ byia̱ mman ta̱m ma̱ a̱di̱di̱t, shimba á̱ ku lyen nggu ba̱t nang a̱tyu za̱kwa ka̱sa̱i ma̱ng nyia̱ mi̱ wun di̱ nkyang nang gu nyia̱ a̱ni. A̱ ku hyaai ndyia̱ ma̱ a̱di̱di̱t mi̱ Kyoto mi̱ shiri̱p ce ndyia̱ 1770 hu, a̱wot di̱n jen ma̱ a̱di̱di̱t nta̱m nggu na ni̱ shyia̱ nwuo mi̱ tak-ti̱tak nang Buson ma̱ng á̱tuba nggu ba lyuut a̱ni di̱n jen a̱ja." Bi̱ri̱ng ma̱ng a̱nia, Reginald Horace Blyth si̱ bu lyuut nyia̱ “Ryoto ku kpaat A̱lifang Ise ka, a̱wot Otsuya ma̱ng á̱ghyang si̱ kin ntung, a̱wot ma̱ shonshyon ma̱ shonshyon ka̱ si̱ bwuak tyia̱ kyang swanta. A̱ ku nyia̱ ta̱m ndung ma̱ng á̱nietbwom bubwom-a̱nwuat nang Yosa Buson (1716-1783), Takai Kitô (1741-1789), mbeang Wada Ranzan (kwi 1773). Cora si̱ bwuok ma̱ng a̱nka di̱n vak bubwom-a̱nwuat ma̱ng hyohyoot Matsuo Bashō.” 

Cora ku ta̱bat a̱ si̱si̱ nyia̱ ma̱ng zwan a̱gba̱t-a̱pyia̱ a̱godo ku hyaat a̱ni a̱ si̱ khwu a̱tuk 4 Zwat A̱kubunyiung 1780.

## Kídee bubwom-a̱nwuat
**Haiku**

Nwuan á̱ta̱ngwat
di̱n vak si̱sa a̱tyin wulo
tyei nung di̱ fwuong nyin.

Ngwun lyinza hyap
Neet ma̱ á̱kwop ba
A̱jhyem zwat laai ghwut

ma̱ a̱khwukhwuop tutu a̱bwoi
wat a̱na-a̱shong ku ku byian a̱ni... ma̱ng a̱kikyo lyilyim
jen shiri̱p

a̱bancyuang nyám
ji̱ ta̱wai ma̱ á̱kwop ba—
á̱sa̱khwot-nwunwuat

**Kasen Renga**

Di̱n jen gu ku shyia̱ mi̱ swuan a̱ni, nta̱m Cora ku si̱ nwuo lyuut lyulyuut bubwom-a̱nwuat ma̱ a̱di̱di̱t nang á̱niet vwuon ku mun-á̱pyia̱ lyuut nang á̱ ngyei *Haikai no renga* a̱ni, si̱ ku swak di̱ yet a̱tsatsak wu si̱ yet lyuut a̱cyuang zwunzwuo 36 nang á̱ ngyei *kasen* a̱ni.  A̱ ku beang di̱ lyuut pyipyia̱ a̱lyiat kasen huni: "Susuki Mitsu" ("Li lili Mikantut" ku "Nang N Mi̱n Di Á̱kwop Pa̱mpat ba a̱ni") dundung ma̱ng á̱nietbwom bubwom-a̱nwuat nang Buson, Kitô, ma̱ng Ranzan. Nkwaa̱mbwat-nkhang Ja̱pan *Kono hotori--Ici-ya shi-kasen* (この辺り一夜四歌仙) si̱ shei nhu a̱ma̱lyim.

## Ya̱fang